Pelaaja (lehti)

**Pelaaja** oli lokakuussa 2002 perustettu suomalainen videopelien erikoislehti. Lehteä kustansi H-Town Oy ja se ilmestyi yksitoista kertaa vuodessa. Lehti käsitteli videopelaamista ja pelimaailman ilmiöitä laajemmin sekä arvosteli uusia videopelejä.

Alun perin lehti käsitteli myös tietokonepelejä, mutta vuoden 2005 lokakuussa tapahtuneen uudistuksensa myötä tämä osio siirrettiin omaan lehteensä, *[[PCPelaajaan]]*. *PCPelaaja* ilmestyi kaksi kertaa kuukaudessa, jotta se H-Townin mukaan pystyisi "kilpailemaan ajankohtaisuudessa myös sähköisten välineiden kanssa." Lehden päätoimittajan Kalle Kaivolan mukaan sen sisältö keskittyi kolmeen painopisteeseen, joita olivat "välittömyys, verkko ja varusteet".

Sittemmin *PCPelaaja* lopetettiin ja H-Town Oy siirtyi tuottamaan PC-sisältöä *[[Peliplaneetta.net]]*-sivustolle. Tietokonepelit palasivat lehden arvosteluihin lokakuussa 2012, 10-vuotisnumerosta alkaen.

Ensimmäinen *Pelaajan* numero ilmestyi lokakuussa 2002. Ensimmäisessä numerossa päätoimittajana toimi Miika Huttunen ja toisesta numerosta eteenpäin Thomas Puha. Puha oli aiemmin toiminut Euromedian kustantaman *Pleikkari2*-lehden päätoimittajana, minkä lisäksi hän ja Huttunen olivat aiemmin tehneet peliohjelmia MoonTV:lle.

Ylioppilaslehdessä *Pelaajan* nähtiin ilmestymisensä aikoihin edustavan vuosituhannen vaihteen uusmedian toisen aallon "omapäisiä, isoista yrityksistä riippumattomia" alakulttuurilehtiä yhdessä esimerkiksi *Posse Magazinen* ja *Loskan* kanssa. KonsoliFINin mielestä *Pelaaja* oli "kivikova uutuus" Suomen "pahasti setääntyneille pelilehtimarkkinoille".

Lehti ilmestyi yleensä kuukauden alussa ja lopettamiseen huhtikuussa 2025 mennessä sitä oli ilmestynyt 268 numeroa.

## Lakkautus
Huhtikuussa 2025 Fokus Media ilmoitti ostaneensa lehden, jonka myötä se yhdistyi ''Pelit''-lehteen. *Pelaajan* kustantaja Petteri Moisio sanoi *Pelaajan* myynnin olleen "helppo päätös, sillä pelaajat ansaitsevat laadukkaan pelilehden". Fokus Median toimitusjohtaja Mikko Saastamoinen sanoi ”Pelit-lehti jatkaa yhä vahvempana ja vanhimpana suomalaisena pelialan lehtenä uranuurtavaa työtään pelien ja pelialan seuraamisessa. Suomen markkina on pieni ja sen takia yhdistyminen on tärkeää”. *Pelaaja*-lehden tilaajat siirtyivät automaattisesti *Pelit*-lehden asiakkaiksi. Ensimmäinen yhdistetty *Pelit*-lehti, numero 5/2025, ilmestyy 7. toukokuuta 2025.

*Pelaajaan* kirjoittanut pelitoimittaja Jukka O. Kauppinen näki kustantaja H-Townin myynnin Pop Medialle lehden "selvänä lopun alkuna", josta seuranneet lehden toiminnan supistukset olivat odotettavissa.

H-Town jatkaa lehden lopettamisen jälkeen pelaamiseen liittyvän sisällön julkaisemista *Pelaaja.fi*-sivustolla.

## Lehden päätoimittajat
* Miika Huttunen (numerot 1 ja 109–205)
* Thomas Puha (numerot 2–108)
* Johanna Puustinen (numerot 206–234)
* Ville Arvekari (numerot 235–268)

## Lehden sisältö
### Arvostelut
Peliarvostelujen pisteytyksissä käytettiin asteikkoa 1–10. Arvostelluista peleistä valittiin yksi ”Pelaajan valinta”, joka myönnettiin kuukauden parhaalle pelille. Arvosteltuja pelejä oli yleensä 10–30 kappaletta kuukausittain. Arvostelut-osion lopussa oli Verkkorintama, jossa arvioidaan konsoleiden verkkopalveluista ladattavia pelien lisäsisältöjä. Verkkorintaman arvostelut saivat ”ota”-, ”harkitse”- tai ”jätä”-leiman. Vuoden 2018 alusta lähtien myös Verkkorintaman arvostelut pisteytettiin varsinaisten arvosteluiden tavoin asteikolla 1–10.

#### ''Pelaajan'' 10/10-pelit
*Pelaaja*-lehden toimitus antoi täydet 10/10 pistettä 37 eri pelille:

* Guitar Hero (2006)
* Final Fantasy XII (2007)
* BioShock (2007)
* Halo 3 (2007)
* Call of Duty 4: Modern Warfare (2007)
* Super Mario Galaxy (2007)
* Grand Theft Auto IV (2008)
* Metal Gear Solid 4: Guns of the Patriots (2008)
* LittleBigPlanet (2008)
* Grand Theft Auto: Chinatown Wars (2009)
*  (2009)
* God of War III (2010)
* Red Dead Redemption (2010)
* Super Mario Galaxy 2 (2010)
*  (2010)
* The Legend of Zelda: Ocarina of Time 3D (2011)
* L.A. Noire (2011)
*  (2011)
* Fez (2012)
* The Walking Dead (2013)
* Grand Theft Auto V (2013, sekä PS4/Xbox One -versiot 2014, PC-versio 2015)
* The Last of Us Remastered (2014)
* Bloodborne (2015)
*  (2015)
*  (2017)
* Persona 5 (2017)
* Bayonetta (2017, PC-versio)
* The Legend of Zelda: Breath of the Wild (2017)
* Super Mario Odyssey (2017)
*  (2017)
* Bayonetta 2 (2018, Nintendo Switch -versio)
* Shadow of the Colossus (2018, PlayStation 4 -versio)
* God of War (2018)
* Hades (2020)
* Horizon: Forbidden West (2022)
* Pentiment (2022)
* The Witcher 3: Wild Hunt – Complete Edition (2022)

### Muut palstat
Lehdessä oli muiden muassa seuraavat palstat:
* Kaksi huonetta ja konsoli
* Painomustetta
* Pikselipölyä (julkaistu myös kokoelmana)

## Lähteet

## Aiheesta muualla
* Lehden kotisivut
* Lehteä kustantavan H-Town Oy:n kotisivu
* Kauppalehden Artikkeli Pelaajaa kustantavasta H-Town Oy:stä